**ΤΜΗΜΑ ΚΟΙΝΩΝΙΟΛΟΓΙΑΣ**

Παπαρίζος Αντώνης

Ομότιμος Καθηγητής Κοινωνιολογίας 22-04-2020

ΚΟΙΝΩΝΙΟΛΟΓΙΑ ΤΗΣ ΘΡΗΣΚΕΙΑΣ ΙΙ

ΕΑΡΙΝΟ ΕΞΑΜΗΝΟ

ΣΥΝΤΑΞΗ ΕΡΓΑΣΙΑΣ

ΤΡΟΠΟΣ «ΑΝΑΓΝΩΣΗΣ» ή ΟΡΘΩΤΕΡΑ ΜΕΛΕΤΗΣ ΒΙΒΛΙΟΥ

Κυρίες και Κύριοι, Φίλες και Φίλοι,

Η μελέτη ενός βιβλίου δεν είναι αυτονόητη πράξη.

Η μελέτη ενός βιβλίου είναι ερευνητική εργασία, διότι τα επιστημονικά βιβλία είναι επιστημονικές έρευνες και τα προσεγγίζουμε ως έρευνα, από την οποία οφείλουμε να αποκομίσουμε γνώσεις.

Σκοπός μας συνεπώς δεν είναι να τα «μάθουμε» και να τα «θυμόμαστε» αντιμετωπίζοντας την μνήμη μας ως αποθήκη γνώσεων.

Η μνήμη είναι αποτέλεσμα της σκέψης, και όχι το αντίθετο. Δεν είναι, δηλαδή, η σκέψη αποτέλεσμα της μνήμης, αλλά η μνήμη αποτέλεσμα της σκέψης. Η απομνημόνευση στα ζώα είναι αυτονόητη πράξη, όπως η χώνεψη, ενώ στον άνθρωπο η απομνημόνευση και η μνήμη είναι τέχνη, την οποία και ασκούμε.

Μελετώντας επομένως ένα επιστημονικό βιβλίο το ελέγχουμε. Ελέγχοντας, πρώτον, εξηγούμε τις αιτίες, και, δεύτερον, κατανοούμε τα νοήματα. Έτσι, τα καταγράφουμε ως επιστημονικές πρακτικές και σύνθετες αφαιρετικές γνώσεις, ως εργαλεία, και όχι ως «μάθημα» που πρέπει να αποστηθίσουμε ή να ενθυμούμαστε, εάν έχουμε καλή μνήμη. Η μνήμη είναι αποτέλεσμα της σκέψης.

Ένα επιστημονικό βιβλίο έχει, κατ’ αρχάς, τους εξής στόχους:

α) να θέσει, πρώτον, κάποια βασικά και, δεύτερον, κάποια δευτερεύοντα ερωτήματα, και να εξηγήσει γιατί τα ερωτήματα αυτά αξίζουν να μελετηθούν, τόσο για τον ερευνητή και την επιστήμη όσο και για την κοινωνία. Ακολουθεί μία κάποια μορφή κωδικοποίησης των ερωτημάτων.

β) να θέσει κάποιες πιθανές απαντήσεις, κάποιες υποθέσεις εργασίας, δηλαδή, και να εξηγήσει τις αιτίες για τις οποίες οι απαντήσεις αυτές είναι δυνατόν να ισχύουν. Να εξηγήσει, δηλαδή, τις αιτίες για τις οποίες οι πιθανές αυτές απαντήσεις, είναι πραγματικά πιθανές. Κάθε πιθανή απάντηση δεν αποτελεί αυτονόητα υπόθεση έρευνας και εργασίας.

γ) να αναζητήσει, στην συνέχεια, και να εξηγήσει τις αιτίες, οι οποίες καταδεικνύουν ότι οι υποθέσεις ισχύουν, και ότι μπορούμε να τις εκλάβουμε ως θέσεις

δ) να αναζητήσει και να δείξει τα νοήματα, τα οποία ισχύουν και επιτρέπουν επίσης να αποδεχθούμε, ότι οι υποθέσεις είναι ισχυρές και ότι μπορούμε να τις εκλάβουμε ως θέσεις.

ε) να συνδέσει τις κεντρικές και βασικές υποθέσεις με τις δευτερεύουσες, και να συνδέσει τα βασικά ερωτήματα με τα δευτερεύοντα.

Στην αρχή του βιβλίου, οι συγγραφείς, συνήθως, καλούνται να παρουσιάσουν την βασική τους μέθοδο και να εξηγήσουν τις αιτίες για τις οποίες εντάσσονται σ’ αυτήν.

Υπενθυμίζω ότι οι μέθοδοι είναι, α) ο θετικισμός, β) η διαλεκτική, γ) η φαινομενολογία, δ) ο δομισμός ή στρουκτουραλισμός και ε) η κατανοητική μέθοδος.

Συχνά αναφέρεται ο «λειτουργισμός» ως μέθοδος. Δεν αποτελεί παρά προσέγγιση, η οποία ενδέχεται να υπολανθάνει ως αναζήτηση αιτίων σε όλες τις μεθόδους, όπως και οι λεγόμενες «ποσοτικές» και «ποιοτικές μέθοδοι». Επίσης αναφέρεται αρκετά συχνά η «συμμετοχική παρατήρηση» ως μέθοδος.

Ούτως ή άλλως, η οποιαδήποτε μέθοδος και η οποιαδήποτε επιστημονική προσέγγιση είναι και «συμμετοχική». Ποτέ ο ερευνητής δεν κατορθώνει να είναι αποκλειστικά και μόνον, εξωτερικός παρατηρητής, ούτε καν οι επιστήμονες όπως οι χημικοί, οι ερευνητές της ιατρικής, οι προγραμματιστές υπολογιστών, οι μαθηματικοί κλπ.

Κανένας επιστήμονες δεν είναι δυνατόν να τεθεί εκτός του πολιτισμού, μέσα και μέσω του οποίου έγινε επιστήμονας και ασκεί την επιστήμη του. Επίσης αρκετά συχνά παρουσιάζονται έρευνες που φιλοδοξούν να αποτελούν «μελέτες περίπτωσης», οι γνωστές case studies. Οι «μελέτες περίπτωσης» αποτελούν τρόπο προσέγγισης του αντικειμένου και υπάρχουν με ποικίλους τρόπους σε όλες τις μεθόδους. Οι επιστήμες, όχι μόνον δεν μπορούν να αποφύγουν την μελέτη ενός «παραδείγματος», αλλά είναι υποχρεωμένες να μελετήσουν πολλά «παραδείγματα», πολλές “cases”.

Ερχόμαστε συνεπώς στην δική μας εργασία μελέτης μιας έρευνας/ βιβλίου.

Α) Ξεχωρίζουμε και καθιστούμε σαφείς τις βασικές ερωτήσεις και υποθέσεις εργασίας του συγγραφέα/ ερευνητή. Ποιες είναι δηλαδή οι βασικές ερωτήσεις και βασικές πιθανές απαντήσεις, υποθέσεις εργασίας, του ερευνητή/ συγγραφέα.

Β) Ξεχωρίζουμε και αποσαφηνίζουμε τις δευτερεύουσες ερωτήσεις και υποθέσεις εργασίας του ερευνητή/ συγγραφέα.

Γ) Ερευνούμε εάν οι ερωτήσεις και υποθέσεις αποτελούν ένα συνεπές εσωτερικά πλέγμα ερωτήσεων, και εάν αιτιολογούνται ικανοποιητικά από τον ερευνητή / συγγραφέα ως πλέγμα υποθέσεων σε σχέση με την πραγματικότητα και τα αντικείμενα ή αντικείμενο που μελετά.

Ερευνούμε, δηλαδή, εάν οι υποθέσεις δεν είναι αντίθετες μεταξύ τους και αλληλοσυγκρουόμενες, ή, και εάν, τελικά, δεν συγκρούονται με την πραγματικότητα αντί να την ερευνούν. Εάν δηλαδή δεν αναιρούνται η μία σε σχέση με την άλλη, ή εάν τελικά δεν αποκρύπτουν την πραγματικότητα αντί να την μελετούν, προβάλλοντας επάνω στα γεγονότα αντιλήψεις και ιδεολογικές θέσεις, που έχουν γίνει εκ των προτέρων αποδεκτές.

Αρκετές φορές, εάν όχι σχεδόν πάντοτε, οι υποθέσεις εργασίας, που είναι πιθανόν να ισχύουν για μία κοινωνία είναι εντελώς ξένες με τις συνθήκες και την πραγματικότητα μίας άλλης. Οι διαφορές μεταξύ των κοινωνιών πολύ συχνά είναι πιο σημαντικές από τις ομοιότητες, και πολύ συχνά οι διαφορές αυτές «φαίνονται» ιδεολογικά ως ελάχιστες ενώ είναι μέγιστες.

Δ) Ερευνούμε εάν ο ερευνητής/ συγγραφέας εφαρμόζει την μέθοδό του, αυτήν που έχει ανακοινώσει ή αυτή που προκύπτει μέσα από την ίδια την έρευνά του.

Ε) Ερευνούμε εάν έχει καταδείξει ικανοποιητικά α) τις αιτίες και β) τα νοήματα, τα οποία καταδεικνύουν την ισχύ των υποθέσεών του, και εάν κατορθώνει να δείξει ικανοποιητικά την ισχύ αυτή, ώστε να τα παρουσιάσει ως ισχυρά συμπεράσματα.

Και εάν τα συμπεράσματα αυτά αποτελούν ένα συνεπές πλαίσιο ως προς την εσωτερική τους σχέση και δομή, εάν δηλαδή το ένα συμπέρασμα δεν συγκρούεται με το άλλο ή με τα άλλα και δεν τα απορρίπτει ή αυτοαπορρίπτεται. Ερευνούμε δηλαδή εάν τα συμπεράσματα δεν αλληλοαναιρούνται.

ΣΤ) Ερευνούμε εάν μετά την εξαγωγή των συμπερασμάτων, η έρευνα και το βιβλίο οδηγούν σε συμπεράσματα γενικότερης αξίας για τον κλάδο της επιστήμης στον οποίο εντάσσεται, εάν δηλαδή εμπλουτίζει με νέες γνώσεις τον κλάδο της επιστήμης στο οποίο εντάσσεται ο ερευνητής, στο πεδίο της θεωρητικής σύνθετης γνώσης.

Ζ) Βέβαια, μία εργασία την οποία οφείλουν να κάνουν κυρίως οι καθηγητές/ ερευνητές, και όχι οι προπτυχιακοί φοιτητές, είναι να εντάξουν την έρευνα αυτή του συγγραφέα στο πεδίο των άλλων ερευνών που έχει δημοσιεύσει, και να δείξουν εάν γίνεται ένα νέο βήμα σε σχέση με τις προηγούμενες έρευνες.

Η) Όπως επίσης και εάν η εργασία αυτή είναι πρωτότυπη, τόσο στο πεδίο των εφαρμογών όσο και στο πεδίο της γενικής, σύνθετης και θεωρητικής γνώσης.

Οι προπτυχιακοί φοιτητές καλούνται με την μελέτη μια έρευνας/ βιβλίου να φτάσουν μέχρι και το πέμπτο πεδίο, ή αίτημα μελέτης, όπως τα απαριθμώ πιο πάνω.

Στον τρόπο αυτόν έρευνας και επεξεργασίας μίας δημοσιευμένης έρευνας, στα οκτώ πεδία που αναφέρω, υπάρχουν αρκετά επιπλέον ενδιάμεσα και αλληλοσυναντούμενα ερωτήματα, τα οποία δεν αναφέρω εδώ. Αυτά αφορούν τους πολύ εξειδικευμένους ερευνητές.

Η τελική σύνταξη εργασίας δεν πρέπει να υπερβαίνει τις 5 σελίδες ή τις 1500 λέξεις.

Αντώνης Παπαρίζος